લોકોએ ગામમાં એક મંદિર બંધાવ્યું છે. હજી મૂર્તિની સ્થાપના નથી થઈ. મંદિરના વરંડામાં લોઢાની જાળીનો દરવાજો છે. મંદિરની સંભાળ રાખનાર ભાઈએ એ અમારા માટે ખોલી આપ્યો. નદીએથી પાણી લાવવા માટે બાલટી આપી. બિછાવવા માટે ખૂબ મોટી શેતરંજી આપી અને સદાવ્રત માટેય પૂછ્યું. પરંતુ એ અમારી પાસે હતું. છોટુ બહાર રસોઈ બનાવતો હતો. દાળ તો ચડી ગઈ હતી પણ એ બાટી શેકતો હતો ત્યાં તો વરસાદ પડવો શરૂ થઈ ગયો. લગભગ બધાં ખેતરોમાં સોયાબીન વઢાઈ રહ્યું છે અથવા વઢાયેલા સોયાબીનના ઢગ પડ્યા છે. ખેડૂતોને ખૂબ નુકશાન થઈ રહ્યું છે. જેમ તેમ કરીને છોટુએ રસોઈ બનાવી. જમી પરવારી, થોડો આરામ કરીને સૂવા લાગ્યા ત્યારે ગામમાં સોપો પડી ગયો હતો. વરસાદ વરસી રહ્યો હતો. બહાર વીજળીનો બલ્બ જલી રહ્યો હતો.